ועדת העבודה, הרווחה והבריאות, כנסת 23, פרוטוקול מספר 120, 2020-12-22 10:45

טלי פלוסקוב: בוקר טוב לכולם.

טלי פלוסקוב: היום 22 בדצמבר 2020, אני פותחת את ישיבת ועדת העבודה, הרווחה והבריאות.

טלי פלוסקוב: הנושא לדיון היום הוא הצעת צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 12) (תיקון), התשפ"א-2020.

טלי פלוסקוב: נמצאים איתנו נציגים של משרד הבריאות.

טלי פלוסקוב: ראש שירותי בריאות הציבור, ד"ר שרון אלרעי פרייס, בבקשה גברתי, אם את רוצה להציג לנו את הצו ואז נתחיל להקריא אותו.

שרון אלרעי פרייס: הצו מדבר על כך שכל המדינות הופכות להיות מדינות אדומות.

שרון אלרעי פרייס: במקור הייתה כוונה שיהיה שבוע של גרייס אבל עם הכניסה של המוטציה והמידע שקיבלנו מארגון הבריאות העולמי הדבר הזה התקצר.

שרון אלרעי פרייס: אני מבינה שהשאלה כרגע היא על הפיכת כל המדינות לאדומות.

שרון אלרעי פרייס: חייבים להבין שאנחנו נמצאים במדינת ישראל בגל תחלואה שלישי משמעותי מאוד.

שרון אלרעי פרייס: היום אנחנו עם מקדם הדבקה 1.3, עם 3,500 מאומתים ליום, והדבר הזה פשוט מרקיע שחקים.

שרון אלרעי פרייס: הגענו לקבינט והצגנו את הנתונים האלה, שלשם נגיע, כבר לפני שבועיים, אז אותנו זה לא מפתיע.

שרון אלרעי פרייס: בהסתכלות הזאת ברור שלא ניתן במצב כזה עוד לייבא תחלואה מבחוץ.

שרון אלרעי פרייס: זה כבר לא מצב שאומרים: טוב, רק המדינות שיש בהן תחלואה גבוהה מאוד, אלא פשוט צריך לוודא שלא נכנס אף חולה מבחוץ, כי מצב התחלואה פה גם כך הוא מספיק גרוע, וכשנכנסים חולים ממדינות ירוקות הם גם מסתובבים ללא בידוד ומתחילות שרשראות הדבקה שאנחנו אפילו לא יודעים אותן.

שרון אלרעי פרייס: אחד הדברים החשובים היה הנושא של איחוד האמירויות, וזה דובר הרבה מאוד.

שרון אלרעי פרייס: באיחוד האמירויות נתוני התחלואה טובים יחסית, של מדינה ירוקה, או על הגבול של מדינה ירוקה-אדומה, אבל כשהסתכלנו בנתוני נובמבר, שיעור האנשים שחזרו מאיחוד האמירויות והפכו להיות מאומתים היה 0.9% – זה רק האנשים שהיו סימפטומטיים, שהרגישו לא טוב ובאו להיבדק אז כנראה היו יותר כי זו הייתה מדינה ירוקה ואין חובת בדיקה במדינת ישראל, אבל קרוב ל-1% הפכו להיות מאומתים.

שרון אלרעי פרייס: כשהסתכלנו על הצפי של כמה אנשים נוסעים ואמורים לחזור בדצמבר, שזה היה 40,000, פשוט לעשות את המכפלה הזאת, זה מאות אנשים שברכבת אווירית נכנסים לפה ממדינה ירוקה, לא צריכים בידוד ופשוט יסתובבו ויעשו שרשראות הדבקה חדשות שלא נצליח לעלות עליהן אפילו.

שרון אלרעי פרייס: לכן עם התובנה הזאת הבנו שאנחנו כרגע במצב תחלואה במדינת ישראל שלא מאפשר לקיים מדינות ירוקות.

שרון אלרעי פרייס: גם אם אנחנו נסגור פה אז ייפתח במקום אחר, שגם שם יש תחלואה שהיא יחסית בסדר אבל כולם נוסעים לשם ובכמויות זה כבר נותן מספרים אבסולוטיים משמעותיים של אנשים חולים שמסתובבים במדינה ללא בידוד.

שרון אלרעי פרייס: זה היה הרציונל.

טלי פלוסקוב: תודה.

טלי פלוסקוב: לפני שאנחנו מתחילים לקרוא את הצו, אני לא יודעת אם אתם שומעים את זה הרבה בבית הזה אבל אני באמת רוצה להודות לכם על העבודה שאתם עושים, לחזק אתכם ולתת לכם גיבוי בכל ההחלטות הקשות שאתם מקבלים.

טלי פלוסקוב: אני מבינה עד כמה קשה לקבל החלטות כאלה, כי מצד אחד אנחנו צריכים לדאוג לכלכלה ולאנשים שבאמת מצבם הידרדר כלכלית, ומצד אחר אנחנו צריכים לשמור על החיים של האזרחים שלנו.

טלי פלוסקוב: אני תמיד אומרת, כשיוצא לי להסביר: אני מבינה שקשה לכם אבל אולי בגלל זה אבא שלכם חי.

טלי פלוסקוב: כלומר ברור לנו שאנחנו שמים פה על המשקל או חיים של בני אדם או מצב כלכלי של אנשים, ששניהם מאוד מאוד חשובים, אבל שום דבר אי אפשר להשוות עם חיים של בני אדם.

טלי פלוסקוב: לכן מצאתי לנכון להגיד לכם את זה, שתדעו שיש הרבה חברי כנסת ואנשים, ולא רק בבית הזה אלא גם מחוץ לו, שמעריכים את מה שאתם עושים.

טלי פלוסקוב: באמת זה המקום להגיד תודה על כל מה שאתם עושים.

טלי פלוסקוב: אני יודעת שאתם עובדים 24/7.

טלי פלוסקוב: אני באמת מצדיעה.

שרון אלרעי פרייס: תודה רבה על ההערה הזאת, היא לא מובנת מאליה.

שרון אלרעי פרייס: אני מאוד מאוד מעריכה וכמובן אמסור את זה לכל האנשים שבאמת עובדים 24/7 בלשכות הבריאות, במטה וכולי.

טלי פלוסקוב: שוב תודה.

טלי פלוסקוב: אנחנו מתחילים בהקראה.

נעה בן שבת: רצינו לבקש להסביר קצת על המסלול, על המסגרת של הצו הזה, איפה אנחנו נמצאים, מה היה הצו האחרון שקדם לזה ומה המצב.

תרצה ברמה: הצו שנדון כעת מתקן תיקון אחר, הוא לא מתקן את צו בריאות העם עצמו.

תרצה ברמה: התיקון אמר שיהיו מדינות שעדיין יהיו ירוקות לשבוע.

תרצה ברמה: אנחנו מקצרים את ההיתר שלהן להיות ירוקות ביומיים.

נעה בן שבת: לגבי המנגנון, הבאתם את הצו הזה תחת דחיפות מיוחדת ופרסמתם אותו.

נעה בן שבת: למרות שלכאורה תיקונים לצו בריאות העם שיש לגביהם עבירה היו צריכים להיות מובאים לוועדה ורק אחרי 72 שעות להיות מפורסמים, כרגע הסדר היה הפוך.

נעה בן שבת: אתם נימקתם את זה בדחיפות העניין.

נעה בן שבת: הדבר הזה כבר פורסם.

נעה בן שבת: בכל זאת צריך להביא את זה לוועדה, מכיוון שאם לא מאשרים את זה למעשה הצו יפקע.

תרצה ברמה: צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 12) (תיקון), התשפ"א-2020 "בתוקף סמכותי לפי סעיפים 20(1)(ב) ו-(ג), (2)(א) ו-20ז(א)(3) לפקודת בריאות העם, 1940, אני מצווה לאמור: סעיף 1 – תיקון תקנה בצו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 12), התשפ"א-2020 – במקום "עד יום י"א בטבת התשפ"א (26 בדצמבר 2020)" יבוא "עד תחילתו של צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 12) (תיקון), התשפ"א-2020".

תרצה ברמה: סעיף 2 – תחילה תחילתו של צו זה עם פרסומו.

תרצה ברמה: " כלומר הפרסום שלו הוא כבר מאתמול, הוא כבר פורסם.

טלי פלוסקוב: אולי יש מישהו בזום שרוצה להתייחס?

טלי פלוסקוב: לא.

טלי פלוסקוב: אם כך, נצביע על צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 12) (תיקון), התשפ"א-2020.

טלי פלוסקוב: מי בעד?

טלי פלוסקוב: מי נגד?

טלי פלוסקוב: בעד – 1

טלי פלוסקוב: נמנעים – אין

טלי פלוסקוב: ברוב קולות הצו אושר.

טלי פלוסקוב: אני מבקשת מכם להעביר את כל מה שאמרתי גם למנכ"ל שעובד קשה מאוד – פשוט ראיתי את החתימה שלו על הצו – כמובן לשר ולכל הצוות ולכם.

טלי פלוסקוב: בעזרת השם ננצח, אני מאמינה בזה.

טלי פלוסקוב: תודה רבה.

טלי פלוסקוב: הישיבה נעולה.